Huawei lancerer AI-briller

Meta har ikke længere markedet for sig selv. Huawei har nu løftet sløret for sine første AI-briller, og ambitionen er tydelig: De skal være et mere elegant og mere udholdende alternativ til de populære Ray-Ban-briller fra Meta.

De nye briller kører på Huaweis eget HarmonyOS og kommer med et kamera på 12 megapixel, som kan tage billeder og optage video i 1.920 x 1.440 opløsning med 30 billeder i sekundet. Samtidig får brugeren adgang til Huaweis egen AI-assistent, Celia, som kan svare på spørgsmål og styre en række funktioner i brillerne. I Kina bliver det endda muligt at betale med dem.

Vejer langt mindre end Meta

Et af Huaweis stærkeste kort er vægten. Huaweis nye AI-briller vejer omkring 35 gram. Det er cirka 16 til 18 gram mindre end Metas Ray-Ban-briller, som ligger på 51 til 53 gram. Når man taler om noget, der skal sidde på næsen i timevis, er den slags ikke ligegyldigt. Tværtimod kan det være forskellen på et produkt, man faktisk gider bruge, og et produkt der ender i en skuffe.

Huaweis AI-briller.

Huawei lover også op til ni timers musikafspilning. Det er væsentligt mere end Meta Ray-Bans seneste model, som officielt ligger på op til fem timer. Hvis tallene holder i praksis, har Huawei ramt to af de punkter, der betyder mest i den her produktkategori: komfort og batteritid.

Kamera, AI og hverdagsfunktioner

AI-briller er stadig et produkt, mange almindelige forbrugere ser lidt skeptisk på. Derfor er det heller ikke nok at slynge ord som kunstig intelligens ud. Huawei forsøger i stedet at gøre produktet konkret.

Du får kamera. Du får video. Du får musik. Du får stemmestyring. Og på hjemmemarkedet får du også mulighed for betaling direkte fra brillen. Det er funktioner, der er nemme at forstå, og som gør det lettere at se, hvorfor nogen overhovedet skulle have lyst til at gå rundt med computerteknologi i ansigtet.

Prisen ser aggressiv ud

Huawei begynder salget i Kina den 25. april, hvor brillerne kommer i tre versioner. Priserne ligger på omkring 2.500 og 2.900 yuan, hvilket svarer til cirka 2.400 og 2.700 kroner. Det placerer dem i et leje, hvor de ikke bare skal vække opsigt, men faktisk også kan friste forbrugere, der allerede har kig på Meta Ray-Ban.

Det store spørgsmål er så, om Huawei tør tage dem uden for Kina.Det har selskabet endnu ikke sagt noget om, og lige nu er der ingen oplysninger om en europæisk lancering.

Huawei lancerer AI-briller